CELEX: 62012CN0287
Language: sl
Date: 2012-06-07 00:00:00
Title: Zadeva C-287/12 P: Pritožba, ki jo je družba Ryanair Ltd vložila 7. junija 2012 zoper sodbo Splošnega sodišča (peti senat) z dne 28. marca 2012 v zadevi Ryanair Ltd proti Evropski komisiji (T-123/09)

6.10.2012   
            
            
               SL
            
            
               Uradni list Evropske unije
            
            
               C 303/11
            
         Pritožba, ki jo je družba Ryanair Ltd vložila 7. junija 2012 zoper sodbo Splošnega sodišča (peti senat) z dne 28. marca 2012 v zadevi Ryanair Ltd proti Evropski komisiji (T-123/09)
   (Zadeva C-287/12 P)
   2012/C 303/21
   Jezik postopka: angleščina
   
      Stranke
   
   
      Pritožnica: Ryanair Ltd (zastopnika: E. Vahida, I.-G. Metaxas-Maragkidis, odvetnika)
   
      Druge stranke v postopku: Evropska komisija, Italijanska republika, Alitalia – Compagnia Aerea Italiana SpA
   
      Predlogi
   
   Pritožnica Sodišču predlaga, naj:
   
               —
            
            
               razveljavi sodbo Splošnega sodišča (peti senat) z dne 28. marca 2012, ki je bila pritožnici vročena 29. marca 2012, v zadevi Ryanair Ltd proti Evropski komisiji (T-123/09);
            
         
               —
            
            
               v skladu s členoma 263 in 264 PDEU razglasi, da je Odločba Evropske komisije z dne 12. novembra 2008 o postopku v zvezi z državnimi pomočmi C26/2008 (Posojilo v višini 300 milijonov EUR družbi Alitalia S.p.A.) nična v delu, v katerem z njo pravnemu nasledniku (pravnima naslednikoma/pravnim naslednikom) družbe Alitalia ni naloženo vračilo pomoči, Italiji pa je dan dodaten čas za izvršitev te odločbe;
            
         
               —
            
            
               v skladu s členoma 263 in 264 PDEU v celoti razglasi za nično Odločbo z dne 12. novembra 2009 v zvezi z državno pomočjo N510/2008 (Prodaja sredstev družbe Alitalia S.p.A.);
            
         
               —
            
            
               Komisiji naloži plačilo njenih stroškov in stroškov družbe Ryanair;
            
         podredno,
   
               —
            
            
               zadevo vrne Splošnemu sodišču v ponovno razsojanje; in
            
         
               —
            
            
               pridrži odločitev o stroških postopka na prvi stopnji in stroških pritožbe.
            
         
      Pritožbeni razlogi in bistvene trditve
   
   Pritožnica trdi, da bi bilo treba izpodbijano sodbo razveljaviti iz teh razlogov:
   
                
            
            
               Glede Odločbe Komisije z dne 12. novembra 2009 v zvezi z državno pomočjo N 510/2008 (Prodaja sredstev družbe Alitalia S.p.A.):
               
                           1.
                        
                        
                           Kršitev zakonodaje in postopka v zvezi z dopustnostjo. Splošno sodišče ni priznalo tega, da je družba Ryanair izpodbijala temelj odločbe Komisije, in je predmet tožbe družbe Ryanair ponovno opredelilo, kot da gre za tožbo, s katero se izključno predlaga varstvo njenih procesnih pravic.
                        
                     
                           2.
                        
                        
                           Kršitev členov 4 in 7 Uredbe (ES) 659/1999 (1). Obveznosti in mehanizmi nadzora, dodani ukrepu, kot je bil prvotno priglašen, pomenijo spremembe in pogoje, ki so taki, kot so priloženi odločbam na podlagi člena 7 Uredbe (ES) št. 659/1999. Pritožnica meni, da je Splošno sodišče napačno uporabilo pravo s tem, ko je obveznosti in mehanizme nadzora napačno opredelilo kot zaveze.
                        
                     
                           3.
                        
                        
                           Splošno sodišče je kršilo člen 10 Uredbe (ES) št. 659/1999, ker ni sankcioniralo tega, da Komisija ni preučila vseh upoštevnih značilnosti ukrepov v njihovem kontekstu.
                        
                     
                           4.
                        
                        
                           Kršitev člena 10 Uredbe (ES) št. 659/1999. Splošno sodišče je ugotovilo, da Komisija ni bila dolžna preučiti drugih možnosti razen prodaje sredstev družbe Alitalia, kot jo je priglasila Italija. Splošno sodišče je s tem, ko ni preverilo, ali bi zasebni vlagatelj izbral drugo možnost, napačno uporabilo pravo.
                        
                     
                           5.
                        
                        
                           Drugi načini neuporabe načela vlagatelja v tržnem gospodarstvu.
                        
                     
                           6.
                        
                        
                           Nedoločitev stranke, ki mora vrniti pomoč. Pritožnica meni, da je Splošno sodišče napačno uporabilo pravo s tem, ko ni upoštevalo gospodarske kontinuitete družb Alitalia in CAI.
                        
                     
         
                
            
            
               Glede Odločbe Komisije z dne 12. novembra 2008 o postopku v zvezi z državnimi pomočmi C26/2008 (Posojilo v višini 300 milijonov EUR družbi Alitalia S.p.A.): neobrazložitev ugotovitve nedopustnosti.
            
         
      (1)  Uredba Sveta (ES) 659/1999 z dne 22. marca 1999 o določitvi podrobnih pravil za uporabo člena 93 Pogodbe ES (UL, posebna izdaja v slovenščini, poglavje 8, zvezek 1, str. 339).